Document ID: 32002D0026

A Bizottság határozata
(2002. január 11.)
a Gaboni Köztársaságból származó halászati termékek behozatalára vonatkozó különleges feltételek megállapításáról
(az értesítés a C(2002) 14/3. számú dokumentummal történt)
(EGT vonatkozású szöveg)
(2002/26/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 97/79/EK tanácsi irányelvvel [1] módosított, a halászati termékek előállítására és forgalomba hozatalára vonatkozó egészségügyi feltételek megállapításáról szóló, 1991. július 22-i 91/493/EGK tanácsi irányelvre [2] és különösen annak 11. cikke (1) bekezdésére,
mivel:
(1) A Bizottság nevében vizsgálatot hajtottak végre a Gaboni Köztársaságban, a halászati termékek előállítása, tárolása és Közösségbe történő feladása körülményeinek ellenőrzése céljából.
(2) A halászati termékek egészségügyi vizsgálatára és ellenőrzésére vonatkozó gaboni jogszabályok rendelkezései egyenértékűnek tekinthetők a 91/493/EGK irányelvben megállapítottakkal.
(3) A "Direction Générale des Pêches et de l’Aquaculture (DGPA) du Ministère des Eaux et Forêts, de la Pêche, du Reboisement chargé de l’Environnement et de la Protection de la Nature" képes a hatályban lévő jogszabályok alkalmazásának hatékony ellenőrzésére.
(4) Helyénvaló részletes szabályokat meghatározni a 91/493/EGK irányelv értelmében, a Gabonból a Közösségbe importált halászati termékek szállítmányait kísérő egészségügyi bizonyítványra vonatkozóan. Ezeknek a szabályoknak különösen meg kell határozniuk egy bizonyítványmintát, a kiállítás nyelvére vagy nyelveire vonatkozó minimumkövetelményeket, valamint a bizonyítvány aláírására jogosult személy beosztását.
(5) A halászati termékek csomagolásán - egyes fagyasztott termékek kivételével - olyan jelölést kell elhelyezni, amely feltünteti a harmadik ország nevét és a származási létesítmény, feldolgozó hajó, hűtőház illetve fagyasztóhajó engedélyezési/nyilvántartási számát.
(6) A 91/493/EGK irányelv 11. cikke (4) bekezdésének c) pontja értelmében össze kell állítani az engedélyezett létesítmények, feldolgozó hajók illetve hűtőházak, továbbá a 92/48/EGK tanácsi irányelv [3] II. mellékletének 1-7. pontjával összhangban felszerelt fagyasztóhajók jegyzékét. A jegyzékeket a DGPA Bizottságnak szóló közleménye alapján kell összeállítani. Ezért a DGPA feladata biztosítani a 91/493/EGK irányelvben e célból megállapított rendelkezések betartását.
(7) A DGPA hivatalos biztosítékokat nyújtott a 91/493/EGK irányelv mellékletének V. fejezetében megállapított szabályok betartásáról, valamint az említett irányelv által megállapítottakkal egyenértékű higiéniai követelmények teljesítéséről.
(8) Az e határozatban előírt intézkedések összhangban vannak az Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
Gabonban a "Direction Générale des Pêches et de l’Aquaculture (DGPA) du Ministère des Eaux et Forêts, de la Pêche, du Reboisement chargé de l’Environnement et de la Protection de la Nature" a halászati és akvakultúra-termékek 91/493/EGK irányelv követelményeinek való megfelelését ellenőrző és igazoló illetékes hatóság.
2. cikk
A Gabonból származó halászati és akvakultúra-termékeknek az alábbi feltételeknek kell megfelelniük:
1. minden szállítmányt egy megfelelően kitöltött, aláírt, keltezett egészségügyi bizonyítvány számozott eredeti példányának kell kísérnie, mely összhangban van az A. mellékletben meghatározott mintával, és egyetlen lapból áll;
2. a termékeknek a B. mellékletben felsorolt, engedélyezett létesítményekből, feldolgozó hajókról illetve hűtőházakból, vagy nyilvántartásba vett fagyasztóhajókról kell származniuk;
3. a tartósított élelmiszerek gyártására szánt, ömlesztett, fagyasztott halászati termékek kivételével, minden csomagon letörölhetetlen betűkkel fel kell tüntetni a "GABON" szót, és a származási létesítmény, feldolgozó hajó, hűtőtároló vagy fagyasztóhajó engedélyezési/nyilvántartási számát.
3. cikk
(1) A 2. cikk 1. pontjában említett bizonyítványokat az ellenőrzés helye szerinti tagállam legalább egy hivatalos nyelvén kell kiállítani.
(2) A bizonyítványokon fel kell tüntetni a DGPA képviselőjének nevét, beosztását és aláírását, valamint a DGPA többi bejegyzéstől eltérő színű hivatalos pecsétjét.
4. cikk
Ezt a határozatot az Európai Közösségek Hivatalos Lapjában való kihirdetését követő 60. naptól kell alkalmazni.
5. cikk
Ennek a határozatnak a tagállamok a címzettjei.
Kelt Brüsszelben, 2002. január 11-én.

Labels: 3
18
6